Document ID: 31996R1476

Komisijas Regula (EK) Nr. 1476/96
(1996. gada 26. jūlijs),
ar ko atver importa kvotas attiecībā uz 87. un 109. kategorijas tekstilizstrādājumiem no Ziemeļkorejas un ar ko groza IV un V pielikumu Padomes Regulā (EK) Nr. 517/94 par kopīgiem noteikumiem tekstilizstrādājumu importam no dažām trešām valstīm
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu,
ņemot vērā Padomes Regulu (EK) Nr. 517/94 par kopīgiem noteikumiem tekstilizstrādājumu importam no dažām trešām valstīm, uz kurām neattiecas divpusēji nolīgumi, protokoli vai citas vienošanās, vai arī citi īpaši noteikumi par importu Kopienā [1], kurā jaunākie grozījumi izdarīti ar Regulu (EK) Nr. 538/96 [2], un jo īpaši tās 3. panta 3. un 5. punktu saistībā ar 25. panta 4. punktu,
tā kā 3. panta 3. punkts Regulā (EK) Nr. 517/94 paredz, ka V pielikumā uzskaitītos tekstilizstrādājumus no tajā norādītajām valstīm var importēt vienīgi tad, ja saskaņā ar attiecīgo 25. pantā paredzēto kārtību noteikts gada kvantitātes ierobežojums;
tā kā Komisija saņēmusi trīs dalībvalstu prasības, kurās lūgts ieviest importa kvantitātes ierobežojumus 87. kategorijas izstrādājumiem (netrikotāžas cimdi, pirkstaiņi un dūraiņi) un 109. kategorijas tekstilizstrādājumiem (brezents, buras, nojumes un sauljumi) no Ziemeļkorejas (uzskaitīti Regulas (EK) Nr. 517/94 V pielikumā), lai tiktu ievērotas attiecīgas tirgus prasības; tā kā pēc apspriedēm ar Regulas (EK) Nr. 517/94 25. pantu izveidotajā komitejā tika atzīts par vajadzīgu, jo īpaši ņemot vērā stāvokli attiecīgajā Kopienas rūpniecības nozarē, noteikt gada kvantitātes ierobežojumus attiecīgi 5 un 10 tonnu apmērā, kam no šīs regulas spēkā stāšanās dienas tiek pakļauts Kopienas imports attiecībā uz 87. un 109. kategorijas izstrādājumiem no Ķīnas Tautas Republikas; tā kā tāpēc ir jāgroza Regulas (EEK) Nr. 517/94 IV un V pielikums; tā kā juridiskās noteiktības interesēs konkrētās kvotas tiks pārvaldītas saskaņā ar minētās regulas 17. pantā noteikto kārtību;
tā kā šie pasākumi ir saskaņā ar atzinumu, ko sniegusi komiteja, kas izveidota ar Regulu (EK) Nr. 517/94,
IR PIEŅĒMUSI ŠO REGULU.
1. pants
Ķīnas Tautas Republikā ražoti tekstilizstrādājumi, kas ietilpst 87. un 109. kategorijā, kurus ieved Kopienā, ir attiecīgi pakļauti 5 un 10 tonnu gada kvantitātes ierobežojumiem.
Iepriekšminētos kvantitātes ierobežojumus pārvalda saskaņā ar procedūru, kas paredzēta Padomes Regulas Nr. 517/94 17. pantā.
2. pants
Padomes Regulas Nr. 517/94 IV un V pielikumu groza, kā norādīts šīs regulas pielikumā.
3. pants
Šī regula stājas spēkā trešajā dienā pēc tās publicēšanas Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 1996. gada 26. jūlijā

Labels: 3
18
1